एन्फा निर्वाचन: तत्कालै मिति तोक्न एएफसीको पत्र
एसियाली फुटबल महासंघ (एएफसी) ले स्थगित गरिएको चुनावी अधिवेशन तत्काल तोक्न अखिल नेपाल फुटबल संघ (एन्फा) लाई निर्देशन दिएको छ ।
काठमाडौँ — एसियाली फुटबल महासंघ (एएफसी) ले स्थगित गरिएको चुनावी अधिवेशन तत्काल तोक्न अखिल नेपाल फुटबल संघ (एन्फा) लाई निर्देशन दिएको छ ।एसियाली फुटबलको सर्वोच्च संस्था एएफसीले एन्फालाई पत्राचार गर्दै भनेको छ, ‘एएफसीले एन्फाको चुनावी अधिवेशनको विकसित घटनाक्रमलाई नजिकबाट नियालिरहेको छ । विवादित दुई जिल्ला संघ भक्तपुर र मकवानपुरमा सफलतापूर्वक निर्वाचन सम्पन्न भइसकेको छ । यस विषयलाई समाधान गर्न निरन्तर गरिएको प्रयासप्रति एन्फाको प्रशंसा गर्दर्छौं । अब निर्वाचन समितिले तत्कालै एन्फा चुनावको मिति तोक्ने आशा छ ।’भक्तपुर जिल्ला फुटबल संघका अध्यक्ष गौतम सुजखु र मकवानपुरका तत्कालीन ‘वरिष्ठ उपाध्यक्ष’ मनीष श्रेष्ठले आफ्नो जिल्लामा निर्वाचन नभएकाले केन्द्रीय कार्यसमितिको निर्वाचन हुँदा आफ्नो प्रतिनिधित्व नहुने र हक खोसिने भन्दै उजुरी गरेपछि उच्च अदालत पाटनका न्यायाधीश राजकुमार बनको इजलासले उक्त निवेदनको अन्तिम टुंगो नलागेसम्म निर्वाचन नगर्न नगराउन भनी ८ चैतमा अन्तरिम आदेश दिएको थियो । त्यसैले तेस्रोपल्ट तोकिएको मिति १४ चैतमा पनि निर्वाचन स्थगित गरिएको थियो । यसअघि २३ पुस र त्यसपछि ११ माघमा मिति तोकेर पनि एन्फाले विविध कारण देखाउँदै चुनावको मिति सारेको थियो ।निर्वाचन निर्देशिकाअनुसार माघ ५ मा जिल्ला संघले चुनाव सक्नुपर्ने थियो तर आन्तरिक कलहका कारण एन्फाको ४५ जिल्ला सदस्यमध्ये भक्तपुर र मकवानपुरमा निर्वाचन भएको थिएन । उच्च अदालतको आदेशपछि एन्फाले मकवानपुरमा चैत २३ र भक्तपुरमा चैत २७ मा निर्वाचन सम्पन्न गर्‍यो । त्यसैले उजुरीकर्ताको माग पूरा भइसकेको र अब निर्वाचनको बाटो खुलेको बताइएको छ । सुजखु र श्रेष्ठले पनि आवश्यक परेमा अदालतबाट निवेदन फिर्ता लिने बताइसकेका छन् । भक्तपुर जिल्ला फुटबल संघमा सुजखु निरन्तर पाँचौं कार्यकालका लागि अध्यक्ष चुनिए भने मकवानपुरमा श्रेष्ठ सदस्यमा निर्विरोध भए ।निर्वाचन स्थगित भएपछि अन्तर्राष्ट्रिय फुटबल महासंघ (फिफा) ले एन्फालाई तत्काल निर्वाचन नगरे चुनाव कारबाही गर्ने चेतावनी दिएको थियो । लगत्तै ७७ मध्ये ४७ मतदाताले समस्या समाधान गर्ने उपयुक्त विकल्प निर्वाचन नै भएकाले कारबाही नगरी निर्वाचनको वातावरण बनाउन फिफालाई गुहारेको थियो । सहिद स्मारक लिगका क्लबहरूले पनि एन्फा निर्वाचन चाँडै गरेर चार सिजन बन्द गरिएको ए डिभिजन लिग पुन: सञ्चालन गर्न सार्वजनिक रूपमै आग्रह गरिसकेका छन् । अध्यक्षको उम्मेदवार कर्माछिरिङ शेर्पाको समूहले पनि पत्रकार सम्मेलनमा गरेरै चाँडै चुनाव गर्न माग गरेको थियो । आफ्नो अवस्थाअनुकूल नरहेकाले एन्फाको संस्थापन पक्षले नै चुनाव गर्न नचाहेको आरोप पनि छ ।एन्फा स्रोतबाट प्राप्त एएफसीको पत्रमा चुनाव गर्ने एक्लो अधिकार निर्वाचन समितिलाई भएको पनि उल्लेख छ । ‘एन्फाको निर्वाचन समिति एक्लैले बाह्य हस्तक्षेपबिना चुनावी विषयबारे निर्णय गर्ने पनि स्मरण गराउन चाहन्छौं,’ एएफसीका महासचिव दातो विन्डसोर जोनद्वारा हस्ताक्षरित पत्रमा लेखिएको छ । सुमनकुमार केसी संयोजकत्वको निर्वाचन समितिमा लक्ष्मण थापा र राजभाइ श्रेष्ठ सदस्य छन् । फिफाका महासचिव फतमा सामोउरालाई बोधार्थ पठाइएको पत्रमा चुनावी अधिवेशनको राम्रो तयारीको कामना पनि गरिएको छ ।गौतम सुजखु र मनीष श्रेष्ठको उजुरीमा उच्च अदालतले एन्फालाई बाटोको म्यादबाहेक १५ दिनभित्र लिखित जवाफ पेस गर्न पनि आदेश दिएको थियो । तर एन्फाले शुक्रबारसम्म अदालतलाई जवाफ दिएको छैन । ‘जिल्ला संघको निर्वाचनसँगै उजुरीकर्ताको माग पूरा भइसक्यो,’ एन्फाका प्रवक्ता सन्जीव मिश्रले भने, ‘उम्मेदवार हुन प्रतिनिधि नै हुनुपर्छ भन्ने छैन, विधानअनुसार पछिल्ला ५ वर्षमा दुई वर्ष फुटबलमा सक्रिय हुनेले एन्फाको निर्वाचनमा उम्मेदवार हुन पाउँछन् । त्यसैले एन्फा कार्यसमिति निर्वाचनको बाटो खुलेको छ । अब अदालतलाई एक–दुई दिनमै जवाफ पठाएर चाँडै निर्वाचन गर्नेछौं ।’